Taverne-slagtings dui op ‘diepliggende probleme in polisie en strafregstelsel’Polisiebeamptes op die toneel in Soweto (10 Julie 2022) (Foto: Emmanuel Croset/AFP) Die reeks skietvoorvalle sedert Donderdag in tavernes in Pinetown, Pietermaritzburg, Katlehong en Orlando in Soweto, dui op diepliggende probleme in die polisie en ernstige gebreke in die strafregstelsel. Tot dusver is 19 persone in die voorvalle dood en 22 beseer waarvan etlike in ŉ kritieke toestand is. Maroela Media het vroeër berig ŉ groep mans, gewapen met gewere en 9 mm-pistole, het Saterdagaand omstreeks 00:30 ŉ kroeg in Nomzamo- informele nedersetting in Orlando-Oos, Soweto betree en lukraak op die klante losgebrand. Nog een persoon het Sondag aan hul beserings beswyk en die dodetal staan tans op 15. Agt persone word in die hospitaal vir hul skietwonde behandel. Maroela het ook berig vier mense is Sondagoggend omstreeks 03:30 dood tydens ŉ skietery in ŉ kroeg in Pietermaritzburg, KwaZulu-Natal. Agt persone is beseer. Dr. Pieter Groenewald, leier van die VF Plus sê die party simpatiseer met die naasbestaandes van die slagoffers. “Die gebreke in Suid-Afrika se strafregstelsel word onderstreep deur die feit dat ŉ misdadiger se kans om weg te kom met misdaad, sowat 80% is. Misdadigers vrees nie meer die polisie nie en hulle word nie afgeskrik deur ontoereikende strawwe sou hulle wel voor ŉ hof gebring word nie.” Groenewald meen die land se stygende misdaadsyfers wys lank reeds hierdie gebreke in die stelsel uit. “Dit blyk ook dat onwettige vuurwapens soos AK47-aanvalsgewere in die skietvoorvalle gebruik is. Private persone mag nie sulke vuurwapens besit nie en dit wys dat die polisie verloor beheer oor die voorkoming van onwettige vuurwapenbesit in Suid-Afrika. Aan die een kant probeer die regering wetsgehoorsame burgers ontwapen terwyl misdadigers duidelik nie sukkel om onwettige wapens en ammunisie te bekom nie.” Hy sê Suid-Afrika het wel goeie wetgewing om misdaad te bekamp. Die probleem lê egter by die toepassing daarvan. “Dit plaas ook die optrede van Bheki Cele, die minister van polisie, in perspektief wat sy humeur verloor wanneer hy oor die misdaadprobleem in die land gekonfronteer word. Die tyd het aangebreek dat daar opgetree word om gewone landsburgers teen misdaad te beskerm. ’n Goeie vertrekpunt sou wees om Cele te vervang met ’n bekwame persoon wat erns het met die veiligheid van die publiek.” President Ramaphosa eis optrede ná Soweto-skietery President Cyril Ramaphosa het intussen sy meegevoel betuig oor die skietvoorvalle wat 15 mense se lewens in Soweto en vier mense se lewens in Pietermaritzburg geëis het. Hy het sy meegevoel betuig met die families van die mense wat hul geliefdes in die twee voorvalle verloor het en wens die beseerde slagoffers spoedige herstel toe. Die president maan ook veiligheidsagentskappe en lede van die gemeenskap om dringend saam te werk om die oortreders aan te keer. “As ŉ land kan ons nie toelaat dat gewelddadige misdadigers ons op só manier terroriseer nie, maak nie saak waar dié voorvalle voorkom nie. As ŉ regering, burgers en strukture van burgerlike samelewing moet ons almal saamwerk om die maatskaplike en ekonomiese toestande in gemeenskappe te verbeter, gewelddadige misdaad te verminder en die onwettige sirkulasie van vuurwapens uit te roei.” Ramaphosa sê elke gewelddadige afsterwe is onaanvaarbaar en kommerwekkend. “Moord op die skaal wat ons in Soweto, Pietermaritzburg en vroeër ook Khayelitsha gesien het, moet ons aanspoor tot ŉ kollektiewe poging om gemeenskappe te bou en Suid-Afrika ŉ onveilige plek te maak vir misdadigers.” Premier Makhura veroordeel skietery in Soweto, Katlehong David Makhura, die premier van Gauteng het ook die skietvoorvalle veroordeel. Buiten die skietery in Orlando-Oos in Soweto, het hy gesê vier mans het Vrydagaand die Mputlane Inn-taverne in Katlehong betree en lukraak op klante losgebrand. “Ses mense is geskiet. Twee is op die toneel dood en twee is na ŉ hospitaal geneem.” Hy het ook namens die Gautengse provinsiale regering sy meegevoel betuig met al die families wat geliefdes aan die dood afgestaan het. Hy wens ŉ spoedige herstel toe aan almal wat beseer is. “Ons veroordeel ten sterkste die sinnelose moord op so baie mense. Ons doen ŉ beroep op wetstoepassingsagentskappe om geen steen onaangeroer te laat nie.” Hy sê die provinsiale regering is geskok, bekommerd en hartseer oor dié gewelddadige moord op onskuldige inwoners. “Hierdie tipe gedrag het geen plek in hierdie provinsie nie.”